सभसे उत्तर से शुरू कइल जाय तब: उत्तर अमेरिका के उत्तरी-पच्छिमी कोना के रूप में मौजूद अलास्का के प्रायदीप से ई परबत शुरू हो जालें। एह में उत्तर में ब्रुक्स श्रेणी बा आ दक्खिन ओर अलास्का श्रेणी बाटे जिनहन दुनों के बीचा से यूकान नदी आपन घाटी बना के बहे ले। अउरी दक्खिन आवल जाय तब कनाडा के इलाका में उत्तर-पछिम से दखिन-पुरुब के बिस्तार लिहले मैकेंजी श्रेणी बा। मैकेंजी स के दक्खिन से एह महादीप के सभसे लमहर परबत श्रेणी राकी परबत के बिस्तार शुरू हो जाला आ ई उत्तर-पच्छिम से दक्खिन-पुरुब के दिसा में अमेरिका देस के दक्खिनी हिस्सा तक ले चहुँप जाला। एह परबत के समानांतर पच्छिम में कई गो पठार बाने आ ओह पठार सभ के भी पच्छिम में अउरी कई गो परबत श्रेणी बाड़ी स। सभसे उत्तर में इनहन में कैस्केड श्रेणी बा। कैस्केड आ राकी के बीचा में ग्रेट बेसिन पठार बा। एह पठार के उत्तर में मौजूद श्रेणी ब्लू रेंज कहाले। ग्रेट बेसिन के दक्खिन में कोलंबिया के पठार आ एरिजोना (अराइजोना) के रेगिस्तान बाड़ें जिनहना के पच्छिम में कोस्ट रेंज आ पुरुब में राकी परबत बा।